КIахэ зекIуэ
Зи ныбжьыр нэгъабэ илъэс 90 ирикъуа, Адыгэ, Къэбэрдей-Балъкъэр, Къэрэшей-Шэрджэс республикэхэм я цIыхубэ тхакIуэ, Урысейм ЛэжьыгъэмкIэ и ЛIыхъужь МэшбащIэ Исхьэкъ и гум кърита сымаджэныгъэм заулкIэ Iуэхум къыпэришами, мы махуэхэм нэхъыфI хъужри, IэнатIэм пэрыхьэжащ, ар щыгъэтауэ, лэжьыгъэ зыбжани зэфIихын хузэфIэкIащ. Апхуэдэу, МэшбащIэм къыдигъэкIащ тхыдэ романхэр тхылъихыу щызэхэт «Урыс-Адыгэ зауэ» зэужьыр, йолэжь Лагъуэрэ Накърэ ятеухуа лъагъуныгъэ романыщIэм. ПсынщIагъуэкIэ узэмыджэфын апхуэдиз лэжьыгъэм здыхэтым, МэшбащIэр хунос «Зэкъуэшыныгъэ», «Вагъуэ бын» адыгэ журналхэм къытехуэну тхыгъэхэми япхрыплъыжын икIи зэригъэзэхуэжын.
Нэхъыжьым и узыншагъэм щIэупщIэну иджыблагъэ абы деж щыIащ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, хьэрычэтыщI, жылагъуэ лэжьакIуэ Едыдж Нихьаи, «Адыгэ псалъэ» газетым и щIэныгъэ обозреватель Табыщ Мурат сымэ. ЦIыху гуащIафIэр абыхэм гуапэу къапежьащ, зи ужь ит Iуэхугъуэхэм, гупсысапIэу иIэхэм, зыгъэгумэщI-зыгъэпIейтейхэм ехьэлIауи къадэуэршэращ. МэшбащIэр нэхъыбэу зытегузэвыхьыр анэдэлъхубзэмрэ лъэпкъ тхыдэмрэ щIалэгъуалэм я гъащIэм хэмыгъэкIуэдыкIынырщ, и псалъитIым я зыр зытеухуари а гуращэр зэщIа хъунырщ. «Сэ сытхакIуэщ, — жеIэ тхьэмадэм, — сызэрылъэщри сызэрылъащэ Iэщэращ. Си къалэмымрэ си IэдакъэщIэкIкIэщ адыгэ цIыхур адыгагъэм къызэрыхуезджэри, ди гумэщIыгъуэ псори къызыпкърыкIа зауэжь блэкIам ехьэлIауэ стхахэр зэхэслъхьэжщ, «Урыс-Адыгэ зауэ» фIэсщри, иджы дыдэ тхылъих къыдэзгъэкIащ. Си фIэщ мэхъу а тхыгъэхэм яхуэсщIа фIэщыгъэм адыгэр зэригъэгупсысэнур, и кIуэцI зэрыригъэплъэжынур».
И тхылъыщIэхэр хьэщIэхэм къарита нэужь, ХьэфIыцIэ Мухьэмэди тхакIуэм тыгъэ хуищIащ «Черкесика» зэужьым хэту къыдигъэкIа «Адыгэхэр: дуней псом щынэхъыжь дыдэ лъэпкъхэм ящыщ зы» сурэт щIэнгъуазэ фафIэшхуэр. МэшбащIэр тыгъэм щыгуфIыкIам къыщынэркъым, фIыщIэм хэту абы къыхигъэщащ ХьэфIыцIэ Мухьэмэд лъэпкъым хуищIар къызэрылъытэгъуейр, абы хуэфащэ пщIэр иджыри хуащIыну къызэрыпэщылъыр.
«Адыгэ псалъэ» газетым и редактор нэхъыщхьэм зэIущIэ щхьэпэ зыбжанэ иIащ. Апхуэдэу, ар Адыгейм и Iэтащхьэ КъумпIыл Мурат, гуманитар къэхутэныгъэхэмкIэ институтым, КIэрашэ Тембот и цIэр зезыхьэм, и щIэныгъэ лэжьакIуэ пашэ, тхыдэ щIэныгъэхэм я доктор Хъуэткъуэ Самир, адыгэ телевиденэм и лэжьакIуэ, журналист ТIэш Светланэ сымэ яIущIащ. Зэпсэлъэныгъэ купщIафIэ екIуэкIахэм яужькIэ, щыIэ зэпыщIэныгъэхэр иригъэбыдэу ХьэфIыцIэ Мухьэмэд абыхэм сурэт щIэнгъуазэр тыгъэ яхуищIащ.
Табыщ Мурат адыгэ тхакIуэшхуэ МэшбащIэ Исхьэкъ сыхьэтитIым нэблагъэкIэ дригъэкIуэкIа псалъэмакъым ди газетым и къыкIэлъыкIуэ къыдэкIыгъуэхэм я зым фыкъыщеджэ хъунущ.
ШУРДЫМ Динэ.
